[image: image1.png]ROMANIA




Parlamentul  României

Camera  Deputaţilor

Comisia pentru industrii si servicii










Bucureşti, 11.05.2010





                                                 Nr.23/432,433/2009
BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul asupra propunerii legislative pentru modificarea Ordonanţei nr.21/1992 privind protecţia consumatorilor, republicată în M.Of. nr.208 din 28 martie 2007, cu modificările şi completările ulterioare şi propunerii legislative pentru modificarea Ordonanţei nr.21/1992 privind protecţia consumatorilor, republicată în M.Of. nr.208 din 28 martie 2007, cu modificările şi completările ulterioare, transmise cu adresele nr.P.l.x. 718 din 21 decembrie 2009 şi nr.P.l.x. 719 din 21 decembrie 2009.


În raport de obiectul şi conţinutul său, propunerile legislative fac parte din categoria legilor ordinare.



În conformitate cu prevederile Constituţiei României, republicată, Camera decizională pentru aceste propuneri legislative este Camera Deputaţilor.
PREŞEDINTE,

Iulian Iancu

                                                 Nr.23/432,433/2009
R A P O R T

asupra propunerii legislative pentru modificarea Ordonanţei nr.21/1992 privind protecţia consumatorilor, republicată în M.Of. nr.208 din 28 martie 2007, cu modificările şi completările ulterioare şi asupra propunerii legislative pentru modificarea Ordonanţei nr.21/1992 privind protecţia consumatorilor, republicată în M.Of. nr.208 din 28 martie 2007, cu modificările şi completările ulterioare



În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, spre dezbatere şi avizare în fond, cu următoarele acte normative:

-  propunerea legislativă pentru modificarea Ordonanţei nr.21/1992 privind protecţia consumatorilor, republicată în M.Of. nr.208 din 28 martie 2007, cu modificările şi completările ulterioare, a doamnei senator PD-L Sorina Plăcintă şi a domnilor senatori PD-L Iulian Urban, Gheorghe David şi Marius Necula, transmisă cu adresa nr.P.l.x. 718 din 21 decembrie 2009, înregistrată la comisie sub nr.23/432 din 21 decembrie 2009;

- propunerea legislativă pentru modificarea Ordonanţei nr.21/1992 privind protecţia consumatorilor, republicată în M.Of. nr.208 din 28 martie 2007, cu modificările şi completările ulterioare, a doamnei senator PD-L Sorina Plăcintă şi a domnilor senatori PD-L Iulian Urban, Gheorghe David, Marius Necula, Sorin Fodoreanu, Dumitru Florian Stanciu şi Mircea Banias, transmisă cu adresa nr.P.l.x. 719 din 21 decembrie 2009, înregistrată la comisie sub nr.23/433 din 21 decembrie 2009.


Consiliul Legislativ, cu avizele nr.1105/29.09.2009, respectiv nr.1108/30.09.2009, avizează negativ propunerile legislative.



Guvernul, prin actele nr.203/25.01.2010 şi nr.949/12.04.2010, respectiv nr.204/25.01.2010 şi nr.950/12.04.2010, nu susţine adoptarea propunerilor legislative.



Senatul, în şedinţa din 16 decembrie 2009, a respins propunerile legislative.



Comisia juridică, de disciplină şi imunităţi, cu avizele nr.P.l.x. 718/2009 din 2 februarie 2010, respectiv nr.P.l.x. 719/2009 din 2 februarie 2010, a avizat negativ propunerile legislative.



Propunerile legislative au ca obiect de reglementare modificarea Ordonanţei Guvernului nr.21/1992 privind protecţia consumatorilor, republicată, cu modificările şi completările ulterioare, în sensul ca Autoritatea Naţională pentru Protecţia Consumatorilor să fie supusă controlului Parlamentului în scopul unei monitorizări mai riguroase a activităţii acestei instituţii. Totodată, se preconizează, ca în cazul în care se constată că un procent mai mare de 20% din numărul proceselor verbale de constatare a contravenţiilor întocmite în cursul unui an calendaristic de către un reprezentant al instituţiei sunt anulate de instanţele judecătoreşti, acest angajat să fie sancţionat disciplinar de către conducătorii Autorităţii Naţionale pentru Protecţia Consumatorilor sau al oficiilor judeţene.



Membrii Comisiei pentru industrii şi servicii au examinat propunerile legislative în şedinţa din 11 mai 2010 şi au hotărât cu unanimitate de voturi, să propună Plenului Camerei Deputaţilor respingerea acestor propuneri legislative, din următoarele considerente:


- exercitarea conducerii generale a administraţiei publice este, potrivit art.102 alin.(1) din Constituţie, un atribut exclusiv al Guvernului. Autoritatea ar putea fi trecută sub controlul Parlamentului numai în cazul în care se schimbă natura juridică a acesteia, urmând ca prin lege organică aceasta să fie reorganizată au autoritatea administrativă autonomă;



- sancţiunile disciplinare aplicate de angajator salariaţilor, ori de câte ori constată o abatere disciplinară, trebuie să fie stabilite prin norme cu putere de lege fie la nivelul Codului muncii pentru personalul contractual, fie în cadrul Statutului funcţionarilor publici în cazul raporturilor de serviciu.



La lucrările comisiei au participat invitaţi din partea Agenţiei Naţionale pentru protecţia Consumatorului: domnul Samuel Calotă – vicepreşedinte, Mihail Meiu – director şi doamna Irina Vasile – şef serviciu.


La lucrările comisiei au fost prezenţi 27 de deputaţi din totalul de 27 de deputaţi membri ai comisiei.



Prin obiectul de reglementare şi conţinutul său, propunerile legislative fac parte din categoria legilor ordinare.



Potrivit prevederilor art.75 alin.(1) din Constituţia României, republicată, şi al art.92 alin.(9) punctul 1 din regulamentul Camerei Deputaţilor, republicat, Camera Deputaţilor este Cameră decizională.
                        PREŞEDINTE,                                         SECRETAR,
                          Iulian Iancu                                            Mircea Marin
Consilieri parlamentari,
Viorela Gondoş

Isabela Robe

